pietergrdevilliers: Wanneer sy weg is, is jy op 'n verskriklike manier alleen ...
Wanneer sy weg is, is jy op 'n verskriklike manier alleen ...
Van die mooiste gedigte, liedere en artikels is oor ma's geskryf.
Sommige van hulle is sentimenteel, so Briel-agtig, dit is bietjie grillerig.
Ander weer, soos die artikel hier onder, kan op 'n gewone manier vertel van een van die mees verborge, maar ook duidelikste menslike verskynsels - van moederskap.
Maar eintlik, het ek baie, baie kere gesien, is moederskap net nog 'n vorm van die liefde. Dit is liefde op 'n spesiale manier, ja, maar dit kan liefde in een van sy suiwerste vorms wees.
En waar die liefde is, kom die mooiste in mense uit. Soos wanneer, in die artikel hier onder, 'n sterwende ma deur haar sewe kinders omring word en hulle, gretig om haar lewenslange liefde aan hulle, bietjie terug te gee, beurte neem om haar hare te kam.
Liefde stig so liefde. Tot in die fynste greintjies van ons bestaan syfer dit deur en wil dit dan gewys word.
Deur die eeue het mense die liefde van 'n ma hoog geag. Ook in die Bybel. Jesaja 66 is een van die mooiste hoofstukke in die Bybel. Vanaf vers 12, byvoorbeeld, skryf die profeet van die oorvloedige gawes wat mense se deel word wanneer God met hulle 'n verhouding aangeknoop het:
"Ek laat vrede na haar toe aankom soos 'n rivier, Ek laat die rykdom van die nasies na haar toe stroom. Julle sal aan haar drink, en op haar skoot getroetel word. Soos 'n moeder haar kind laat veilig voel, so laat Ek julle veilig voel."
Jesaja, die profeet van die sjalom, praat oor God in ma-taal. Die geseënd mens is die mens wat deur God soos 'n ma bemin word.
Hier is die onsentimentele, maar aangrypende artikel van Tom Eaten in vandag se NYT oor sy ma. Hy noem dit die laaste moedersdag: